El Dia Internacional de les Famílies 2023 se celebrarà en el CEIP El Pouet
2025-07-24

El CEIP El Pouet de Burjassot serà l’escenari que acollirà, diumenge que ve 14 de maig, la celebració del Dia Internacional de les Famílies, amb una gran festa gratuïta i oberta a tots els públics i a totes les famílies que vulguen assistir.

La jornada està organitzada per la regidoria d’Educació de l’Ajuntament de Burjassot que dirigeix Manuela Carrero, amb la col·laboració de les AFA/AMPAS dels diferents centres educatius de Burjassot (AFA IES Vicent Andrés Estellés, AFA Fernando de los Ríos, AMPA IES Federica Montseny, AMPA Joan XXIII, AMPA IES Comarcal, AMPA Els Sitges, AMPA Miguel Bordonau, AFA El Pouet i AFA Sant Joan de Ribera). Les AFA/AMPAS nomenades formen part del PROFAM (Programa d’Orientació Familiar Municipal) que es coordina des del Gabinet Psicològic Municipal i que es reuneix mensualment.

A partir de les 10 h, començaran les activitats, pensades totes elles perquè els xiquets i xiquetes gaudisquen d’un matí d’oci, en companyia dels seus familiars i dels seus amics del col·legi o d’altres centres. Al llarg del matí, des de les 10 h i fins a les 13 h, hi haurà tallers de globoflèxia i de confecció de xapes. A les 11h, tindrà lloc un contacontes per part de Carlos Cano, mentre que a les 12 h, es procedirà a la lectura del Manifest pel Dia Internacional de les Famílies. Un karaoke i altres animacions completaran el programa d’aquesta jornada d’oci i diversió.

El Dia Internacional de les Famílies se celebra el 15 de maig de cada any per a crear consciència sobre el paper fonamental de les famílies en l’educació dels fills des de la primera infància, i les oportunitats d’aprenentatge permanent que existeixen per als xiquets i les xiquetes i els joves.